Restauranteienaar sterf in kapingDixies restaurant. (Foto: Facebook) Die geliefde mede-eienaar van Dixies-restaurant naby Simonstad is Dinsdag dood nadat hy en sy susterskind deur ŉ onbekende aantal verdagtes oorrompel en sy voertuig gekaap is. Ben Tuzee (51) was op pad om ŉ item wat hy wou verkoop het, af te laai toe hy aangeval is. Sers. Wesley Twigg, polisiewoordvoerder, sê hy het om 09:45 in Brown’s Farm naby Philippi aangekom waar hy onder die indruk was dat hy iemand sou ontmoet om ŉ item aan hom te verkoop. “Die man en sy susterskind is egter aangeval en die man het verskeie steekwonde aan sy lyf opgedoen,” sê Twigg. “Die ander slagoffer het relatief ongedeerd van die voorval afgekom.” Nadat die verdagtes op die vlug geslaan het met Tuzee se motor is hy na ŉ hospitaal geneem vir behandeling. Hy het egter daar aan sy beserings beswyk. Die polisie in Nyanga ondersoek nou die kapingsvoorval en ŉ saak van moord. Nog niemand is in verband met die moord in hegtenis geneem nie. Dit is ook nie duidelik of Tuzee se motor teruggevind is nie. “Enigiemand met inligting oor die voorval kan die polisie by 08600 10111 bel,” sê Twigg. Tuzee gesterf terwyl hy familie beskerm Dixies het in ŉ kort plasing op Facebook gesê dat Tuzee dood is in sy pogings om sy susterskind teen die aanvallers te beskerm. “Dit is ŉ moeilike tyd. My wonderlike broer het sy Skepper ontmoet. Rus sag.” Tuzee se dood kom ook enkele dae voor die herdenking van sy pa, Reinje, se dood ŉ jaar gelede. “Vier dae voordat my pa ŉ jaar gelede oorlede is, sluit my broer by hom aan,” het Tuzee se suster, Debbie, in ŉ Facebook-plasing geskryf. “Ek is totaal verpletter en kan dit nie glo nie. Rus in vrede, liewe broer. Jou gees is nou vry. Vlieg hoog saam met pa tot ons weer ontmoet.” ŉ Plaaslike nuusplatform, False Bay Echo, berig dat die restaurant Woensdag sy vlae halfmas gehang het ná Ben se dood. Dieselfde is destyds met die dood van Ben se pa, die restaurant se oorspronklike eienaar, gedoen. Dixies beplan om Ben se lewe op 17 September om 16:00 te vier.